Barrus Võru VK
Barrus Võru VK (ka Võru VK) on Võrus tegutsev võrkpalliklubi. Klubi on 1950. aastatel loodud Võru Võrkpallisektsiooni järeltulija. Klubi eesmärgiks on Võru maakonna võrkpallielu edendamine ja võrkpallurite esindamine Eesti meistrivõistlustel. Koostöös Võrumaa Spordiliiduga korraldatakse Võru maakonna karika- ja meistrivõistlusi. Klubi südameasjaks on ka Eesti võrkpallimaastiku ühe staažikama, Jaan Gutmanni nimelise võrkpalliturniiri korraldamine. Esindusklubi mängis aastatel 2002–2015 Eesti meistriliigas ja Balti liigas ning peale seitset aastat pausi naasti sinna hooajal 2022/23. Klubi nimesponsor on puidutööstusettevõte Barrus.